15.

Zdôrazňuje, že trojpilierová štruktúra programu Horizont 2020 vytvára príležitosti na dosiahnutie strategických cieľov stratégie Európa 2020. Ak berieme do úvahy, že program Horizont 2020 sa sústreďuje na výskum, vývoj a inovácie na úrovni EU, ktoré by mali byť katalyzátorom výskumu, vývoja a inovácií v členských štátoch a regiónoch, mali by byť pri opätovnej formulácii predpisov a postupov týkajúcich sa programu Horizont 2020 zohľadnené tieto odporúčania: a) pokiaľ ide o kritériá hodnotenia a financovania, dôraz sa kladie na celosvetovú excelentnosť; všetky činnosti vychádzajú z vedeckých poznatkov. Malo by sa však upozorniť, že každá priorita potrebuje vlastné kritériá excelentnosti: v prvej priorite by to mala byť vedecká excelentnosť, v druhej priorite excelentnosť priemyselných inovácií a obnovy podnikov a v tretej priorite excelentnosť a dosah spoločenských inovácií; b) v prioritnom pilieri „Excelentná veda“ by sa mal klásť čoraz väčší dôraz na význam multidisciplinárneho charakteru budúcich a vznikajúcich technológií. Medzi kritéria hodnotenia vplyvu by okrem vedeckých publikácií a patentov mali patriť aj ďalšie formy tokov znalostí medzi rôznymi aktérmi: od tvorcov poznatkov cez ich používateľov až po koncových príjemcov; c) v priorite „Vedúce postavenie priemyslu“ by sa mal klásť silný dôraz na kombinovanie viacerých technológií v oblasti výskumu, vývoja a inovácií s cieľom zvýšiť rastový potenciál európskych podnikov, a to najmä MSP. Zároveň by sa mohla podporiť účasť MSP na verejno-súkromných partnerstvách. Riešenie komplexných priemyselných otázok si tiež vyžaduje čoraz väčšiu flexibilnosť v oblasti výskumu, vývoja a inovácií, na čo je potrebné väčšie zapojenie MSP. Technológie by sa mali považovať za nástroj, ktorý umožňuje rýchly rozvoj, aj na úrovni radikálnej zmeny. Z tohto dôvodu by sa mal hlavný dôraz klásť na integráciu digitalizácie, ľudského správania a dynamiky trhu; d) v priorite „Spoločenské výzvy“ by sa mal klásť dôraz na kombinovanie najlepších európskych poznatkov v projektoch veľkého rozsahu zameraných na spoločnú tvorbu, ktoré Európe umožnia vykonať veľké systémové zmeny v obnove štruktúry, presahujúce tradičné hranice. Výskum zameraný na jednotlivé disciplíny nestačí na to, aby vytváral poznatky na riešenie hlavných spoločenských výziev. Zameranie by sa malo presmerovať na multidisciplinárne činnosti v oblasti výskumu, vývoja a inovácií prinášajúce koncepcie a zložky, ktoré sú v rámci týchto systémových zmien v obnove štruktúry potrebné. Stredobodom výskumu sú pokusy a pilotné projekty. Dobrým príkladom je široké pole pôsobnosti iniciatívy „Inteligentné mesto“. Jednou zo zásadných súčastí tejto činnosti je evolutívnosť výsledkov v iných podmienkach v rámci celej Európy; e) vzhľadom na to, že aj v krátkodobom horizonte sa vyžadujú výsledky svetovej kvality, mala by sa predovšetkým priorita „Spoločenské výzvy“ využívať na obnovu v súčasnosti príliš málo flexibilnej rámcovej politiky, ktorá je zároveň priveľmi vzdialená od praxe v reálnych podmienkach. Jednotlivé programy využívajú rôzne spôsoby financovania podľa toho, aké sú ich ciele. Za jedno z riešení by sa mohla považovať viacfázová politika financovania, v rámci ktorej by bola každá fáza účinne financovaná a výsledky by sa hodnotili na základe kritérií, ktoré kladú dôraz na potrebu špičkovej kvality Iba úspešné projekty, ktoré spĺňajú tieto požiadavky týkajúce sa kvality, by pokračovali do ďalšej úrovne. Jednotlivé úrovne by sa mohli venovať jednotlivým fázam projektu, ako je: 1) realizovateľnosť, 2) testovanie, 3) spoločná tvorba poznatkov a 4) zavedenie do praxe a zvyšovanie funkčnej kapacity. Prvá fáza sa zameria na hľadanie riešení v rámci širokej a otvorenej interakcie. Druhá fáza by bola zameraná na testovanie rôznych alternatív a vytváranie koncepcie systému. V tretej fáze by špičkoví výskumní pracovníci detailne rozpracovali požadované zložky. Štvrtú fázu by tvorilo niekoľko paralelných, aplikovaných skúšok, ktoré by simultánne vytvárali nové obsahy, čo by zvýšilo spoločenský dosah projektu; f) uvedená realizácia viacfázových projektov (ak by prebiehala transparentne a výsledky by sa šírili efektívne), by aj regiónom a ďalším príjemcom financovania z fondov súdržnosti poskytla obrovské množstvo užitočných informácií o už existujúcich poznatkoch a potenciálnych aktéroch v rozvojových činnostiach.